Formaður Landssamtaka sauðfjárbænda lýsir yfir miklum vonbrigðum með nýjar verðskrár fyrir sauðfjárafurðir. Hún segir verðin viðhalda lágum launum eða jafnvel launaleysi sauðfjárbænda. Landsmeðaltal fyrir dilka hækkar um 4,9 prósent.
Sláturleyfishafar hafa undanfarna daga birt verðskrár sínar fyrir sauðfjárafurðir haustið 2021. Í úttekt sem birt er á vef Bændablaðsins kemur fram að landsmeðaltal fyrir dilka hækki um 4,9 prósent frá síðustu sláturtíð og sé nú 529 krónur á hvert kíló. Guðfinna Harpa Árnadóttir, formaður Landssamtaka sauðfjárbænda segir bændur hafa gert sér vonir um meiri hækkun.
Þetta eru ákveðin vonbrigði fyrir okkur, við höfðum vænst þess að afurðaverðið gæti aðeins hnikast hraðar upp heldur en það er að gera. Við erum auðvitað ánægð að sjá að það er að fara upp á við en við hefðum viljað sjá það fara mun hraðar upp á við. Þetta verð sem er gefið út núna er auðvitað bara áframhaldandi skilaboð um að fækka fé.
En nú er þetta hækkun upp á um 4,9% að meðaltali, hvað þarf til, hveru mikla hækkun þurfið þið svo þetta sé ásættanlegt?
Við gáfum út í fyrra tveggja ára viðmiðunarverð þar sem við vorum með vonir og væntingar um að verðin gætu farið í 600 krónur í fyrra og 700 krónur á kílóið núna þetta ár og þetta er náttúrulega mjög langt frá því.
Þetta verð sem er gefið út núna, hvað þýðir þetta fyrir sauðfjárbændur?
Þetta þýðir náttúrlega bara áframhaldandi mjög lág laun eða launaleysi í greininni og þýðir að menn eru þá ekki að halda við sínum eignum og svo framvegis og svo framvegis.
Formaður Landssamtaka sauðfjárbænda segir litla hækkun afurðarverðs þýða áframhaldandi, mjög lág laun eða launaleysi í greininni. Landsmeðaltal fyrir dilka hækkar um 4,9 prósentustig.